Source: http://www.financnik.sk/index.php/pr-spravodajstvo/itemlist/date/2019/3/19?start=30
Timestamp: 2019-09-16 20:23:54+00:00

Document:
BRATISLAVA 19. marca (WebNoviny.sk) - V kauze násilnej smrti filipínskeho občana Henryho Acordu v utorok Okresný súd Bratislava I vypočúva svedkov. Zatiaľ ich pred senátom vypovedalo deväť. Jedným zo svedkov bol napríklad taxikár Martin. Ten v inkriminovanú noc v máji minulého roka videl hádku obžalovaného Juraja H. s poškodeným Henrym. Podľa neho obžalovaný na svoju obeť zaútočil. "Udrel ho a následne aj kopol," povedal s tým, že keď Acorda ležal na zemi, obžalovaný mu dal ešte dve facky. Potom na mieste podľa svedka už iba stál. "Po útoku si, myslím, uvedomil, čo urobil," povedal svedok. Obžalovaný Juraj H. sa vyjadril, že facky poškodenému dal v úmysle prebrať ho a nie mu ďalej ubližovať.
Trpí úzkosťou a depresiou
Ďalší zo svedkov bol kolega obžalovaného zo zamestnania Rastislav, ktorý ho v ten večer priviezol do mesta. Obžalovaný podľa neho na firemnej oslave predtým vypil približne päť pív, neskôr mu z mesta poslal SMS, že pije ďalej. Podľa tohto svedka nebol obžalovaný násilnej povahy, priznal mu však, že trpí úzkosťou a depresiou a musí preto užívať lieky. Pred súdom tiež vypovedala známa Juraja H., s ktorou sa v ten večer v meste stretol. Podľa nej sa rozišli približne o štvrť na jednu v noci s tým, že on ešte ostane v meste. "Trošku mal vypité, ale normálne kráčal aj rozprával," povedala. Ďalší svedkovia vypovedali, že videli incident v rôznych fázach, zaregistrovali napadnutého na zemi, a takisto dievčatá, ktoré volali o pomoc. Dvaja zo svedkov vypovedali, že obžalovaný ešte po útoku označil poškodeného za pasáka. Podľa jednej svedkyne tiež povedal "tak mu treba". Pojednávanie pokračuje výsluchom ďalších svedkov v poobedňajších hodinách.
Obžalobe pre trestný čin zabitia v tomto prípade čelí Juraj H. z Dunajskej Stredy. Incident sa odohral v sobotu 26. mája 2018 v skorých ranných hodinách na Obchodnej ulici v Bratislave. Acorda sa vtedy zastal dvoch žien, ktoré obťažoval práve 28-ročný Juraj. Ten Acordu následne napadol, pričom ho aj kopol do hlavy. Filipínec 31. mája zomrel v nemocnici. Podľa obžaloby došlo v súvislosti s kopnutím na zemi ležiaceho Henryho k zakrvácaniu do mozgu, čo spôsobilo ťažký opuch a následnú mozgovú smrť. Okresný prokurátor pôvodne pre Juraja H., prvotne obvineného pre ublíženie na zdraví v súbehu s trestným činom výtržníctva, nežiadal väzbu. Keď však napadnutý zomrel, skutok prekvalifikovali na zabitie a dozor nad prípadom prevzal krajský prokurátor. Ten súhlasil s návrhom polície na väzobné stíhanie obvineného, čomu sudca pre prípravné konanie Okresného súdu Bratislava I vyhovel. Juraj H. v decembri 2018 požiadal o prepustenie z väzby, čomu Okresný súd Bratislava I vyhovel. Prokurátorka však podala sťažnosť na Krajský súd v Bratislave, ktorý obžalovaného ponechal vo väzbe. Argumentoval pritom, že dôvody preventívnej väzby trvajú.
Obžalovaný odmietol úmysel zabiť
Na januárovom pojednávaní obžalovaný pripustil spáchanie skutku, odmietol však úmysel zabiť. Celý skutok si podľa vlastných slov presne nepamätá. V inkriminovaný deň totiž navštívil firemný večierok svojho zamestnávateľa, kde vypil niekoľko pív. Potom navštívil ešte niekoľko podnikov, kde pil pivo aj tvrdý alkohol. Navyše si predtým dal lieky na upokojenie, ktoré mu predpísala psychiatrička. V súvislosti s útokom na Henryho uviedol, že si myslel, že nejakým spôsobom škodil dievčatám, s ktorými bol v meste. "Išli mi v hlave nejaké filmy," uviedol s tým, že Henryho považoval za pasáka. Zároveň trvá na tom, že poškodeného kopol len jedenkrát. "Potom som volal políciu," povedal s tým, že poškodenému nechcel ani vážne ublížiť a už vôbec nie ho zabiť. "Nie som žiadny agresor, nikto ma tak nepozná," uviedol s tým, že odmieta tvrdenia, že by bol rasista. Svoje konanie označil za primitívne, chce však byť podľa vlastných slov odsúdený spravodlivo a nie na základe medializovaných informácií.
Viac k témam: #allforhenry, súd, zabitie, zabitie Filipínca v Bratislave
Zdroj: Webnoviny.sk - Súd vypočul aj kolegu obžalovaného Juraja v prípade zabitia Filipínca Henryho v Bratislave © SITA Všetky práva vyhradené.
BRATISLAVA 19. marca (WebNoviny.sk) - Všetci čakajú na jasné a presné odôvodnenie zo strany Veľkej Británie, prečo je nevyhnutné predĺženie brexitu, ktorý sa dotýka miliónov občanov. Vyplýva to zo slov nemeckého štátneho tajomníka pre európske záležitosti Michaela Rotha pred rokovaním európskych ministrov.
"Hodinky tikajú, čas uteká," povedal pred príchodom na Radu EÚ s tým, že už sú ľudia unavení z večných rokovaní. "Nie je to hra, je to extrémne vážna situácia pre našich občanov. Prosím, robte už niečo," odkázal Spojenému kráľovstvu Roth. Tak ako ďalší ministri a štátni tajomníci pripomenul, že akékoľvek rozhodnutie súvisiace s brexitom musia prijať premiéri a prezidenti na tohtotýždňovom summite. Členské štáty čakajú na to, s akou predstavou príde Veľká Británie. Z odpovedí ministrov vyplýva, že treba pripraviť všetky možnosti - predĺženie odchodu Británie o dva mesiace, dlhší čas, ale aj tvrdý brexit. Slovensko na Rade EÚ zastupuje štátny tajomník MZVaEZ SR František Ružička.
Na fakt, že milióny ľudí čakajú v neistote, upozornila francúzska ministerka Nathalie Loiseau. Podľa nej treba prísť s niečim novým, čo bude mať väčšinovú podporu. Novinárom pri príchode pripomenula, že akékoľvek predĺženie musí byť odobrené jednomyseľne. "Vždy treba odpoveď na otázku, na čo to bude dobré," vysvetlila postoj krajiny k možnému predĺženiu rokovaní. V hre je podľa nej aj tvrdý brexit, ktorý sa síce Francúzsku nebude páčiť, je naň však pripravené, domnieva sa Loiseau. Ako pred utorkovým zasadnutím Rady pre všeobecné záležitosti povedala česká štátna tajomníčka Milena Hrdinková, preferencia je jasná - vyhnúť sa tvrdému brexitu, teda odchodu bez dohody. V tomto momente ale rozhodnutie nie je na ministroch a štátnych tajomníkoch, je to tak závažná téma, že o nej musia rozhodnúť hlavy vlád a štátov. Súhlasí s tým, že v tomto momente treba byť pripravený na všetko.
Ministri a štátni tajomníci pre európske záležitosti v utorok na spoločnom rokovaní pripravujú zasadnutie Európskej rady. Summit sa uskutoční vo štvrtok a piatok. Očakáva sa, že britská premiérka Theresa Mayová na ňom požiada o predĺženie rokovaní o odchode Veľkej Británie z EÚ. Momentálne platí dátum odchodu 29. marec. Veľa vecí ale bude závisieť od rozhodnutia britského parlamentu, ktorý má v stredu opäť hlasovať o dohode vyrokovanej Európskou úniou a Mayovou. Tú už britskí poslanci dvakrát odmietli, ale odmietli aj odchod bez dohody. Ak za dohodu zahlasujú, odchod by sa posunul na koniec júna. Ak dohodu neschvália, je možné predĺženie na dlhší čas. O akékoľvek predĺženie musí požiadať Londýn a musia ho jednomyseľne všetky členské štáty schváliť.
Viac k témam: Brexit, Európska únia, Rada Európy, Veľká Británia
Zdroj: Webnoviny.sk - Brexit je extrémne vážna situácia, Briti podľa Rotha musia predĺženie rokovaní dobre zdôvodniť © SITA Všetky práva vyhradené.
PARÍŽ 19. marca (WebNoviny.sk) - Veľká Británia musí rozhodnúť o svojej budúcnosti, pretože inak riskuje, že z Európskej únie 29. marca odíde neriadene. Vyhlásila to v utorok francúzska ministerka pre európske záležitosti Nathalie Loiseau. Britskí poslanci "odmietli odchod bez dohody a odmietli realistickú dohodu. Musia sa rozhodnúť pre jednu z týchto dvoch možností," povedala ministerka. "Ak nebude rozhodnutie, príde dátum 29. marca a bude odchod bez dohody. Ak sa Briti nerozhodnú nijako, znamená to, že sa rozhodnú pre odchod bez dohody," konštatovala Loiseau na schôdzke s partnermi z krajín Európskej únie, ktorej cieľom je pripraviť tohtotýždňový summit EÚ zaoberajúci sa brexitom. "Máme dobrú vôľu, ale musíme sa zaoberať aj inými vecami a máme občanov a firmy a neistota je pre nich neúnosná," dodala francúzska ministerka pre európske záležitosti.
Zdroj: Webnoviny.sk - Ak sa Briti nerozhodnú nijako, podľa francúzskej ministerky si zvolili brexit bez dohody © SITA Všetky práva vyhradené.
BOMBAJ 19. marca (WebNoviny.sk) - Indické úrady zadržali na letisku v Bombaji Malajzijčana, v ktorého batožine našli nádobu s ľudským embryom. Muža údajne zatkli 16. marca. Nález viedol k vyšetrovaniu možnej pašeráckej skupiny, píše spravodajský portál BBC.
Nepašoval po prvýkrát
Muž sa údajne priznal, že to nie je po prvý raz, čo do Indie pašoval embryá, a následne zaviedol úrady k luxusnej klinike špecializovanej na umelé oplodnenia. Tam vraj niesol embryo, ktoré u neho našli, uviedla v pondelok na vyššom súde v Bombaji Rebecca Gonsalves zastupujúca vyšetrovateľov. Klinika jeho tvrdenia popiera. Úrady však našli viacero SMS správ, ktoré jeho tvrdenia podporujú, píše denník The Times of India.
Situáciu označili za sprisahanie
Lekárka Goral Gandhi, ktorá je embryologičkou vedúcou kliniku, označila mužove tvrdenia za nepravdivé. Jej právnik Sujoy Kantawalla súdu povedal, že jeho klientka "v rámci svojho podnikania embryá nedováža". Ako informovali noviny India Express, situáciu označil za "sprisahanie zosnované osobami, medzi ktorými môžu byť jej konkurenti". Gandhi sa v piatok musí postaviť pred súd a vypovedať. Umelé oplodnenie je v Indii v ostatných rokoch čoraz populárnejšie. Bez povolenia Indickej rady lekárskeho výskumu je však dovoz embryí do krajiny nelegálny.
Viac k témam: embryo, letisko, pašeráci
Zdroj: Webnoviny.sk - Malajzijčan mal v batožine ľudské embryo, políciu priviedol k možnej pašeráckej skupine © SITA Všetky práva vyhradené.
BRATISLAVA 19. marca (WebNoviny.sk) - Prokurátor v prípade vraždy novinára Jána Kuciaka a jeho partnerky navrhol predĺžiť väzbu pre štyroch pôvodných obvinených.
"Prokurátor Úradu špeciálnej prokuratúry v utorok doručil na Špecializovaný trestný súd v Banskej Bystrici návrh na predĺženie väzby štyroch obvinených o maximálne povolenú hranicu t. j. o sedem mesiacov," potvrdila pre agentúru SITA hovorkyňa ÚŠP Jana Tökölyová. Vyšetrovateľ ešte minulý rok obvinil z trestného činu úkladnej vraždy Tomáša Sz., Miroslava M., Zoltána A. a Alenu Zs. Nedávno medzi obvinených ako objednávateľ pribudol podnikateľ Marian K.
Investigatívneho novinára redakcie spravodajského portálu Jána Kuciaka a jeho snúbenicu Martinu Kušnírovú zavraždili 21. februára 2018 v ich dome vo Veľkej Mači v okrese Galanta. Verejnosť sa o tom dozvedela v pondelok 26. februára po zverejnení vtedajším policajným prezidentom Tiborom Gašparom. Ten ešte v ten deň potvrdil, že vražda pravdepodobne súvisí s novinárskou prácou Kuciaka.
Zdroj: Webnoviny.sk - Prokurátor žiada predĺžiť väzbu obvinenej Alene Zs. a ďalším trom v kauze vraždy Kuciaka © SITA Všetky práva vyhradené.
HONOLULU 19. marca (WebNoviny.sk) - Havaj zrejme bude prvým štátom v USA, ktorý zakáže používanie väčšiny plastov v reštauráciách. Opatrením chce zmenšiť odpad, ktorý znečisťuje oceány.
Plastové škatule na jedlo už zakázali desiatky havajských miest, plánovaná legislatíva to však má ako vôbec prvá v Spojených štátoch presadiť na celoštátnej úrovni. Liberálny Havaj často kladie dôraz na životné prostredie - od nariadení používať obnoviteľnú energiu až po zákaz používania takých zložiek v opaľovacích krémoch, ktoré poškodzujú koraly.
Zakážu používanie fliaš aj slamiek
Ďalší, ambicióznejší návrh ide ešte ďalej, keď počíta so zákazom používania a distribuovania plastových fliaš, plastového riadu, paličiek na miešanie nápojov, plastových tašiek a slamiek pre prevádzky rýchleho občerstvenia a reštaurácie. Havajské opatrenia by pritom boli prísnejšie ako v Kalifornii, ktorá minulý rok ako prvý americký štát zakázala automatické vydávanie plastových slamiek, a tiež širšie ako v Seattli, San Franciscu a iných mestách, ktoré zakázali niektoré jednorazové plasty.
Prstenec použitých plastov
Severovýchodne od Havajských ostrovov sa pritom nachádza obrovský prstenec použitých, pomaly sa rozkladajúcich plastov. Znečistené sú aj pláže. Plasty rovnako prispievajú ku globálnemu otepľovaniu, pretože sa vyrábajú z ropy. S plánovanými zákazmi používania plastov nesúhlasia niektoré dotknuté reštaurácie, podľa ktorých na to krajina nie je pripravená a používanie alternatívnych produktov zvýši náklady na ich podnikanie.
Viac k témam: Havaj, plastové fľaše, plastové obaly, plastový odpad, plasty, zákaz
Zdroj: Webnoviny.sk - Havaj chce urobiť radikálny krok, zrejme zakáže plastové fľaše aj slamky v reštauráciách © SITA Všetky práva vyhradené.
LONDÝN 19. marca (WebNoviny.sk) - Britská vláda zaujme "seriózne stanovisko" k rozhodnutiu predsedu dolnej komory britského parlamentu Johna Bercowa, podľa ktorého vláda nemôže predložiť návrh dohody o podmienkach odchodu krajiny z Európskej únie do parlamentu na tretie hlasovanie, pokiaľ v nej nebudú podstatné zmeny. Povedal to v utorok pre televíznu stanicu Sky News britský minister pre brexit Stephen Barclay. Minister konštatoval, že vláda musí preskúmať detaily tohto rozhodnutia. "Skutočnosť, že mnohí členovia parlamentu uviedli, že zmenia svoje hlasovanie, poukazuje na fakt, že existujú veci, ktoré sú odlišné," dodal minister pre brexit. Posledným dňom, kedy sa v parlamente môže hlasovať, je streda, pretože potom Theresa Mayová odíde na summit Európskej únie, kde bude žiadať o odloženie brexitu. Ak sa dohoda o podmienkach odchodu Británie z EÚ v britskom parlamente schváli, Mayová požiada o krátke "technické odloženie". Ak poslanci dohodu neschvália, britská premiérka sa bude snažiť o oveľa dlhšie odloženie brexitu.
Zdroj: Webnoviny.sk - V návrhu dohody o brexite sú podľa Barclayho odlišné veci, ktoré by mala prerokovať Mayovej vláda © SITA Všetky práva vyhradené.
S príchodom jari sa sysle pasienkové postupne zobúdzajú zo zimného spánku, ku ktorému sa vďaka teplým jesenným dňom minulého roka uložili až v októbri. Na ich prezimovanie je kľúčové, aby sa dobre vykŕmili a po zobudení, keď sú vyčerpané, našli dostatok jedla. Ochranári preto na lokalitách, kde sa sysle zdržujú, pripravili jablká a slnečnicu. Ako informoval Ervín Hapl z Ochrany dravcov na Slovensku, prvé sysle sa zobudili už 26. februára v lokalite Biele Vody na Muránskej planine. „Postupne sa prebúdzajú sysle na ďalších lokalitách. Keďže chladné počasie pretrváva, niektoré ešte spia,“ uviedol Hapl.
Sysle na Slovensku takmer vyhynuli pre úbytok kosených či spásaných pasienkov, ktoré potrebuje k životu. Ochrana dravcov na Slovensku preto od roku 2015 obnovuje a kosí plochy, kde sa môže syseľ pasienkový rozširovať, a to najmä v dvoch lokalitách - v Slovenskom krase a na Muránskej planine. V roku 2018 sa sysľom na Slovensku mimoriadne darilo, odborníci ho preto nazvali aj syslí rok. Vlani sa v Slovenskom krase uložilo na spánok 600 sysľov, na Muránskej planine zimuje viac ako 2 000 sysľov. „Veľmi im pomohlo aj prikrmovanie slnečnicou a jablkami, takéto opatrenie umožní počas zimovania prežiť vyššiemu počtu sysľov a zároveň podporí väčší počet mláďat u samíc,“ konštatoval Hapl.
Prínosy pre ekosystém
Sysľa pasienkového nazývajú ochranári ekomanažér, pretože dokáže pozitívne ovplyvniť prítomnosť mnohých druhov rastlín a živočíchov v mieste, kde žije. Jastraby a krkavce lovia predovšetkým slabé jedince, prežijú hlavne tie zdravé. Lovia ich aj vzácne mačky divé. Tým, že sa niektoré dravce sústredia na sysle, začalo sa dariť iným, dovtedy loveným druhom. Na syslích lokalitách sa tak opäť objavila jašterica zelená, naposledy pozorovaná na Bielych vodách v roku 1958, z vtákov je to vzácny skaliarik sivý či škovránok stromový. Syslie poprepájané nory pomáhajú počas silných dažďov zadržať vodu v krajine a predchádzajú tak záplavám. Ich neustále hrabanie vytvára podmienky pre veľké množstvo rastlín, ktoré by inak v konkurencii nemali šancu, preto syslie lúky kvitnú oveľa pestrejšie ako lúky bez sysľov. Nory poskytujú úkryty pre iné živočíchy, napríklad čmeliaky, na Hrhove v nich dokonca našli ropuchy zelené.
Päťmesačný zimný spánok
Syseľ je známy svojím panáčkovaním a tým, že v prípade nebezpečenstva silno zapíska, aby varoval ostatné sysle. Patrí medzi druhy, ktoré zimu prečkávajú takzvaným pravým zimným spánkom (hibernáciou). Pred zimou sa poriadne vykŕmia a chladné dni s nedostatkom potravy prespia vo svojich norách 80 cm pod zemou, čo je hranica, do akej na Slovensku zvyčajne premŕza pôda. Po piatich mesiacoch vyjdú von a vyhĺbia si novú noru. „Podľa ich počtu vieme odhadnúť, koľko z nich zimu prežilo. Presnejšie čísla budeme vedieť asi v polovici apríla,“ uzavrel Hapl.
Viac k témam: Muránska planina, ochranári zvierat, Slovenský kras, syseľ pasienkový
Zdroj: Webnoviny.sk - Sysle sa začali prebúdzať zo zimného spánku, ochranári im pomáhajú jablkami a slnečnicou © SITA Všetky práva vyhradené.
BRATISLAVA 19. marca (WebNoviny.sk) - V rámci správneho konania pri rozhodovaní o poskytnutí stimulov pre výskum a vývoj by malo mať ministerstvo školstva oprávnenie aj povinnosť skúmať zápis žiadateľa do registra partnerov verejného sektora. Navrhujú to poslanci Národnej rady Slovenskej republiky za Slovenskú národnú stranu Eva Smolíková, Tibor Bernaťák, Jaroslav Paška a Anton Hrnko, ktorí prekladajú na najbližšiu schôdzu novelu zákona o stimuloch. 43. schôdza NR SR sa začne 26. marca. Po prijatí tejto úpravy bude ministerstvo už pred vydaním rozhodnutia o poskytnutí stimulov skúmať, či je žiadateľ v registri zapísaný. Bez zápisu do registra mu ministerstvo žiadosť zamietne. Účinnosť novely sa navrhuje od 1. júna.
Viac k témam: dotácie, SNS Slovenská národná strana, stimuly
Zdroj: Webnoviny.sk - Rozhodovanie o poskytnutí stimulov na vedu sa zrejme sprísni, Dankova SNS chce zmeniť zákon © SITA Všetky práva vyhradené.
BRATISLAVA 19. marca (WebNoviny.sk) - Predseda koaličného Mosta-Híd a podpredseda parlamentu Béla Bugár ide do nemocnice na operáciu, ktorú má dlhšie naplánovanú. Agentúre SITA to potvrdila hovorkyňa strany Klára Debnár s tým, že absolvuje výmenu zlomenej platničky, po ktorej sa bude niekoľko týždňov zotavovať. "Jeho pobyt v nemocnici neovplyvní chod koalície. Vedením koaličných rokovaní sú poverení podpredseda strany László Sólymos a predseda poslaneckého klubu Tibor Bastrnák," povedala Debnár pre agentúru SITA. Zatiaľ nie je známe, kedy sa bude konať rokovanie Koaličnej rady. Koalícia má otvorené viaceré témy, medzi nimi napríklad návrhy na daňové zmeny, s ktorými prichádza Slovenská národná strana, voľbu kandidátov na ústavných sudcov ako aj otázku finančnej pomoci od USA v rámci Dohody o obrannej spolupráci so Spojenými štátmi americkými.
Viac k témam: koaličná rada, Most-Híd, nemocnica, operácia
Zdroj: Webnoviny.sk - Béla Bugár ide na operáciu, zotavovať sa bude niekoľko týždňov © SITA Všetky práva vyhradené.

References: súd 
 súd 
 súd 
 Súd 
 súd 
 súd